Inforádió - Gazdaság - Háromszáz millió forintból újul meg az ország legmagasabban fekvő tava
Háromszáz millió forintból újul meg az ország legmagasabban fekvő tava
2013.01.21. 12:12
Az Új Széchenyi Terv keretében 300 millió forintot nyert Gyöngyös önkormányzata az ország legmagasabban fekvő tava, a mátrai Sástó rehabilitációjára, illetve ökoturisztikai fejlesztésére - tájékoztatta hétfőn az MTI-t a település alpolgármestere.
A támogatásból egy turisztikai látogatóközpontot is kialakítanak, korszerűsítik a gyalogos utakat és a meglévő parkolókat, illetve a térség vízi- és szárazföldi élővilágát bemutató tanösvényeket építenek - közölte Réthy Béla (független).
A tervek között szerepel egy csillagvizsgáló és egy teraszként is szolgáló csónakstég kialakítása, illetve felújítják a tó fahídjait.
A munka várhatóan tavasszal a közbeszerzési eljárásokat követően kezdődhet el, a projekt zárásának időpontjáról pedig a támogatói megállapodás megkötésekor döntenek - mondta Réthy Béla.